## La Filmoteca Valenciana programa una sessió de curts en col·laboració amb el col·lectiu cultural LaLonja

*** El divendres 23 de maig es projecten *Ripe*! de Tusk, *Capitanes* de Kevin Castellano i Edu Hirschfeld i *Mamántula* de Ion de Sosa
* La sessió comptarà amb presentació i col·loqui amb els equips de les pel·lícules**

La Filmoteca Valenciana projecta el divendres 23 de maig, a les 20.00 hores, una sessió de tres curtmetratges programats en col·laboració amb el col·lectiu cultural LaLonja. Els curtmetratges són *Ripe!* (2024) de Tusk, *Capitanes* (2024) de Kevin Castellano i Edu Hirschfeld, i *Mamántula* (2023) de Ion de Sosa.

La sessió comptarà amb presentació i col·loqui amb els equips de les pel·lícules, conduïts per José Julio Jiménez, del col·lectiu cultural LaLonja.

Els tres curtmetratges aborden des de diferents perspectives com les normes imposades per la societat poden arribar a modelar, limitar o enfrontar les expressions més íntimes del ser humà. També plantegen una reflexió sobre la identitat sexual, el desig i els conflictes interns que sorgixen quan la llibertat individual es veu enfrontada a la pressió social.

El promotor d’esta iniciativa del col·lectiu cultural LaLonja, José Julio Giménez, ha assenyalat que “estes tres pel·lícules, que han sigut premiades en diversos festivals, oferixen una mirada honesta i poderosa sobre les tensions que emergixen quan el desig personal xoca amb les expectatives col·lectives”.

“A través d’un llenguatge visual íntim i narratives profundament humanes, estos curts conviden a repensar el concepte d’autenticitat en contextos marcats per la vigilància moral, els prejuís o la repressió”, ha afegit.

Escrita i dirigida per Tusk, pseudònim artístic de les cineastes estatunidenques Kerry Furrh i Olivia Mitchell, *Ripe!* (2024) conta la història de Sophie i Gloria, dos adolescents que afronten els alts i baixos d’una relació marcada per la química, la culpa i el desig, durant un estiu en la Costa Brava. Candidata als Premis Oscar i premiada en el Festival de Tribeca de Nova York, *Ripe!* està protagonitzada per l’estatunidenca Raina Landolfi i la catalana Rita Roca.

Perla seua banda, *Mamántula* (2023), dirigit pel donostiarra Ion de Sosa, és un migmetratge de 49 minuts, coproduït entre Espanya i Alemanya, que va ser nominat en 2023 al Goya al millor curt de ficció i en el qual es combinen la comèdia amb el *thriller* de ciència-ficció.

Finalment, en *Capitanes* (2024), dirigit i escrit per Kevin Castellano i Edu Hirschfeld i protagonitzat per Jorge Silvestre i Héctor Juezas, s’aborda el silenci imposat als futbolistes homosexuals en el món de l’esport professional. *Capitanes* es va presentar en la secció oficial de curtmetratges de Cinema Jove i ha sigut premiat o seleccionat en una quinzena de festivals.

Fecha: 22/05/2025